Pari sanaa Herra Valfrid Vaseniukselle
Te olette nähnyt sopivaksi toisen lukijakunnan edessä moittia minun Uudessa Suomettarensa ollutta ”Kauppa Lovon” arvostelmaani. Minä en niille lukijoille suorastaan kirjoita enempää kuin tahdon milläänkään ruveta kiistaisille Herra V. V:n kanssa; pyydän vain tässä saada lyhyesti mainita, että, niin kauvan kuin on erotus tehtävä toiselta puolen sen siveyden ja siivouden, jota yleinen terve järki ja puhtauden tunto kannattavat, ja toiselta puolen sen siveellisyyden ja sopivaisuuden välillä, jolla taiteellinen maailman-ajatus sääntöjä laatii, jommoista kaksinaissiveyttä ”esteetikot”, Herra V. V:n mukaan, puolustavat ja harrastavat, niin kauvan, sanon minä, ei voi minkään taideteoksen siveellisen arvon punnitsemisesta meidän kahden välillä ajatusten vaihtoa syntyä. Mitä muuten Herra V. V:n itse vastustustapaan Valvojassa tulee, niin hän minun edellistä kirjan arvosteluani arvostellessansa vetää esiin, mitä minä en ole sanonut eräästä kuvaelman sivuhenkilöstä, mutta myöntää minun olevani oikeassa päähenkilöstä päättäessäni, että sen kuva on muun muassa ”tuiki inhottava”. Ja tuosta minun muka pitäisi Rouva Canthia ”hartaasti kiittää”. Peruuttakaa nuo sananne, herra Vasenius, ja sallikaa minun teidän häiritsemättänne ajatella ja puhua toisin kuin Te.

F. A.

Lähde: Uusi Suometar 19.11.1889.

Anonyymi
Uusi Suometar
Kirjallisuusarvostelut
1889